Dolor bħalissa qed tuża ħafna t-tfal biex tmexxi l-Kampanja Elettorali tagħha. Tac-cajt li qatt m'uriet l-istess interess fl-għalliema! Ma kienx programm li mar jagħmel Lou Bondi li fih qabad ma' l-għalliema għaliex qamu l-irwiefen kollha kontrieh u kontra l-gvern tiegħu. Ħafna qed jistaqsu jekk teżistix xi rabta bejn l-insistenza ta' Lou Bondi fuq il-ħinijiet ta' l-għalliema u l-attakk li sar mill-gażżetta The Times fejn qablu s-sigħat tal-għalliema Maltin ma' dawk ta' għalliema ta' pajjiżna oħra biex juru li kemm l-għalliema Maltin jaħdmu anqas mingħajr ma' taw każ il-pagi baxxi li għandhom. Uħud qed isostnu li dan l-attentat ippjanat qed iseħħ għaliex il-gvern jaf li jekk tiġi mniedija r-riforma l-ġdida bbażata fuq il- framework il-ġdid, ħafna għalliema se jispiċċaw redundant u ma jkollhomx sigħat biżżejjed ta' tagħlim. Il-gvern permezz tad-diretturi tiegħu ilhom jitfgħu botti fuq attivitajiet skolastiċi li għandhom isiru barra l-ħin ta' l-iskola. Fil-fatt kienu diġa saru xi attivitajiet barra l-ħin minn għalliema fuq bażi ta' għażla u ħafna ħadu din il-mossa bħala waħda li għandha twitti t-triq għaż-żieda fis-sigħat tax-xogħol ta' l-għalliema jekk jerġa jitla' Gvern Nazzjonalista. Din il-fisazzjoni dwar is-sigħat tax-xogħol mhiex tikkonsidra kif żdied il- workload ta' l-għalliema, l-aktar wara li daħlet ir-riforma dwar il-kulleġġi li ħafna qisuha bħala waħda li żiedet il-burokrazija u ma rranġat xejn aktar. Jidher li l-gvern malajr sab il-fondi għan-numru kbir ta' prinċipali u assistenti prinċipali li daħħal, filwaqt li baqa' juri xeħħa kbira mal-għalliema, tant li sal-lum għadu ma ftehemx fuq il- collective agreement li ilu li skada s-snin. Mhux ta' b'xejn li ħafna għalliema huma diżappuntati u demoraliżżati għax minkejja t-twaqqif tal-kulleġġi, l-affarijiet marru għall-agħar b'klassijiet kbar li jagħmluha mpossibli li l-għalliema jagħtu l-attenzjoni xierqa lit-tfal b'abilitajiet li jvarjaw minn fqar ħafna sa tajbin ħafna, f'skejjel enormi li jirriduċu t-tfal għal numru. Hija tassew stramba kif barra minn Malta kulħadd jisħaq fuq l-importanza u l-vantaġġi ta' skejjel żgħar, filwaqt li f'pajjiżna qed nibnu skejjel daqshiex bl-istudenti mitfugħa fihom ħallata ballata. Diversi għalliema qalulna li s-sistema tal-Kulleġġi mhiex taħdem u li huma qatt ma kienu jinsab f'stat daqshekk ħażin b'inċertezza kbira fil-karriera tagħhom hekk kif ħafna skejjel żgħar ħa jagħlqu biex jiġu amalgamati mal-Kulleġġi. Ħafna għalliema lanqas jafu jekk is-suġġett tagħhom se jibqgħax jiġi mgħallem minħabba t-tibdil li qed jiġi maħsub li jsir permezz tal- Framework il-ġdid. Lit-Times u lil Lou Bondi kien jonqoshom biex ikomplu jgħaxxquhom!
L-Għalliema rrabbjati ħafna!